Pave Frans vasket føtter i ungdomsfengsel
Paven besøkte ungdomsfengselet nordvest i Roma etter en messe i Peterskirken. Der vasket han føttene til ti gutter og to jenter med ulik nasjonalitet og religion. Den tradisjonelle seremonien holdes vanligvis i Peterskirken, men ifølge pave Frans er det nødvendig å rette blikket utover. - Det er ikke i sjelegranskingen og det vedvarende blikket innad vi møter Herren. Vi må komme oss ut til de stedene hvor det er lidelse, blodsutgytelse, blinde som lengter etter syn, og fanger som er underlagt for mange onde herrer, sa han under messen i Peterskirken. Siden han overtok som pave tidligere i mars har Frans lagt stor vekt på å tale de fattiges og de vanskeligstiltes sak. I evangeliet etter Johannes heter det at Jesus vasket de tolv disiplenes føtter under det siste måltidet for å vise at herren ikke er større enn sin tjener.
Pave Frans tok skjærtorsdag fatt på sitt travle påskeprogram ved å vaske føttene til tolv fanger i ungdomsfengselet Casal de Marmo.